Henry Sotvedt

Henry Sotvedt (født Asbjørn A. Såtvedthagen, 2. mars 1908 i Øvre Sandsvær, død 21. april 1982) var en norsk-canadisk skiløper, skihoppdommer og organisator. Han representerte Vancouver Ski Club.

Han emigrerte til Canada i 1929 og slo seg etter hvert ned i West Vancouver. Sotvedt og de to andre norsk-kanadiske skihopperne Nordal Kaldahl og Tom Mobraaten, som alle opprinnelig kom fra Kongsberg, ble gjerne kalt «The Three Musketeers» (De tre musketerer). Henry Sotvedt konkurrerte på elitenivå i spesielt hopp, kombinert og alpint, og vant flere regionale mesterskap i hopp og kombinert. I 1937 ble han beste canadier i det canadiske mesterskapet i kombinert. (På den tiden kunne også utlendinger bli canadisk mester).

Sotvedt ble hoppdommer i 1939, og avanserte til internasjonal dommer i 1960. Han var blant annet dommer under VM i Zakopane i 1962, VM i Oslo i 1966 og skiflygingsuka i Ironwood (Copper Peak) i 1970, og sjef for lengdemålerne under VM i Štrbské Pleso i 1970.

Han hadde flere verv i skiforbundet Canadian Amateur Ski Association (CASA), han var leder for det canadiske skilaget under OL i Innsbruck i 1964, og var FIS-delegert. Han var også representant for Vancouver som søkerby for OL i 1976 og 1980 under IOK-sesjonene i 1970 og 1974.

Sammen med Gus Johnson drev Henry Sotvedt i mange år en skiforretning i Vancouver. Han ble tatt opp i The Canadian Ski Hall of Fame i 1983.

Referanser

Kilder 
 The Canadian Ski Hall of Fame: Henry Sotvedt
 Hollyburn Heritage Society: A Brief History of Ski Jumping in BC (skrevet av Iola Knight, besøkt 18. august 2011)
 MemoryBC: Anne Sotvedt (besøkt 18. august 2011)
 Donald Grant: Heroes of the Harnessed Hickory (med video, besøkt 18. august 2011)

Canadiske skihoppere
Canadiske kombinertløpere
Idrettsledere
Sportsfunksjonærer
Norske migranter til Canada
Personer fra Kongsberg kommune
Personer fra Metro Vancouver